###### **OSNOVNA ŠKOLA**

**JOSIPA ANTUNA ĆOLNIĆA**

###### **ĐAKOVO**

**PRAVILNIK**

**O ZAŠTITI NA RADU**

Đakovo, LIPANJ 2022.

Na temelju članka 118. stavak 2. podstavak 3. Zakona o odgoju i obrazovanju u osnocnoj i srednjoj školi (N.N. 87/08., 86/09.,92/10.,105/10, 90/11., 86/12., 94/13., 152/14., 7/17., 68/18., 98/19. i 64/20.), a u svezi članka19. stavak 2. Zakona o zaštiti na radu (Narodne novine, 71/14., 118/14., 154/14., 94/18. i 96/18.) Školski odbor OŠ Josipa Antuna Ćolnića na sjednici održanoj dana 28. lipnja 2022.g. donio je

### PRAVILNIK O ZAŠTITI NA RADU

# I. OPĆE ODREDBE

Članak 1.

Ovim pravilnikom Osnovna škola Josipa Antuna Ćolnića( u daljem tekstu: Poslodavac) uređuje zaštitu na radu u dijelu u kojem Zakon o zaštiti na radu (u daljem tekstu: Zakon) obvezuje poslodavca na uređivanje istog općim aktom.

Članak 2.

(1) Odredbe ovog Pravilnika primjenjuju se na Poslodavca, radnike, osobe na radu i druge osobe. Pojedina pitanja iz zaštite na radu mogu se urediti Sporazuma između Poslodavca i radničkog vijeća te ugovorom o radu.

*(2) Radnik* je fizička osoba koja u radnom odnosu obavlja poslove za poslodavca.

*(3) Osoba na radu* je fizička osoba koja nije u radnom odnosu kod tog poslodavca, ali za njega obavlja određene aktivnosti, odnosno poslove (osoba na stručnom osposobljavanju za rad; osoba koja radi na određenim poslovima u skladu s posebnim propisom; redoviti student i redoviti učenik srednjoškolske ustanove na radu u skladu s posebnim propisom; osoba koja radi kao volonter, naučnik, student i učenik na praksi, osoba koja radi u vrijeme izdržavanja kazne zatvora ili odgojne mjere i slično).

*(4) Druga osoba* je osoba koja se po bilo kojoj osnovi rada nalazi na mjestu rada (poslovni suradnik, davatelj usluga i dr.).

Članak 3.

(1) Poslodavac je obvezan organizirati i provoditi zaštitu na radu, vodeći pri tome računa o prevenciji rizika te obavještavanju, osposobljavanju, organizaciji i sredstvima.

(2) Poslodavac je obvezan provoditi prevenciju u svim radnim postupcima, u organizaciji rada i upravljanju radnim postupcima, pri čemu mora osigurati radnicima najveću moguću razinu zaštite na radu.

(3) Pri organiziranju i provođenju zaštite na radu, Poslodavac je obvezan uvažavati prirodu obavljanih poslova te prilagoditi zaštitu na radu promjenjivim okolnostima radi poboljšanja stanja.

(4) Poslodavac je u organizaciji radnog procesa i povjeravanju poslova radniku obvezan voditi računa o sposobnostima radnika koje mogu utjecati na zaštitu na radu.

(5) U svrhu unapređivanja sigurnosti i zaštite zdravlja radnika Poslodavac je obvezan poboljšavati razinu zaštite na radu i usklađivati radne postupke s promjenama i napretkom u području tehnike, zdravstvene zaštite, ergonomije i drugih znanstvenih i stručnih područja, te ih je obvezan organizirati tako da smanji izloženost radnika opasnostima, štetnostima, naporima i izloženost jednoličnom radu.

Članak 4.

Troškove provođenja zaštite na radu snosi Poslodavac, odnosno njezino provođenje ne smije teretiti radnika.

# II. OBVEZE POSLODAVCA U PROVOĐENJU ZAŠTITE NA RADU

Članak 5.

(1) Organiziranje, uređivanje, provođenje i nadziranje poslova zaštite na radu obveza je Poslodavca.

(2) Određene stručne, savjetodavne i druge poslove zaštite na radu obavljaju osobe ovlaštene i osposobljenje za njihovo obavljanje.

(3) Poslove zaštite na radu obavljaju i imaju posebna ovlaštenja: poslodavac, ovlaštenici poslodavca, povjerenici za zaštitu na radu i stručnjak zaštite na radu.

(4) Izvršavanje poslova zaštite na radu, za čije obavljanje poslodavac nije u mogućnosti osigurati stručno provođenje (nema odgovarajuće kadrove, instrumente i slično), ugovora se vanjskom stručnom ustanovom ovlaštenom za obavljanje tih poslova, odnosno s ovlaštenom fizičkom osobom.

Članak 6.

(1) Poslodavac je obvezan, uzimajući u obzir poslove i njihovu prirodu, procjenjivati rizike za život i zdravlje radnika i osoba na radu, osobito u odnosu na sredstva rada, radni okoliš, tehnologiju, fizikalne štetnosti, kemikalije, odnosno biološke agense koje koristi, uređenje mjesta rada, organizaciju procesa rada, jednoličnost rada, statodinamičke i psihofiziološke napore, rad s nametnutim ritmom, rad po učinku u određenom vremenu (normirani rad), noćni rad, psihičko radno opterećenje i druge rizike koji su prisutni, radi sprječavanja ili smanjenja rizika.

(2) Procjena rizika izrađena u pisanom ili elektroničkom obliku, koja odgovara postojećim rizicima na radu i u vezi s radom mora biti dostupna radniku na mjestu rada.

Članak 7.

(1) Poslodavac je obvezan utvrditi i obavljati poslove zaštite na radu u skladu s procjenom rizika, stanjem zaštite na radu i brojem radnika sukladno Zakonu.

(2) Poslodavac može ugovoriti obavljanje poslova zaštite na radu iz stavka 1. ovoga članka s ovlaštenom osobom samo u slučaju kada zbog objektivnih i opravdanih razloga ne može te poslove obavljati sam, a sukladno važećim propisima.

(3) Radnici, stručnjak zaštite na radu, povjerenici radnika za zaštitu na radu i ovlaštene osobe obvezni su surađivati u provođenju zaštite na radu.

Članak 8.

Poslodavac obavlja sljedeće poslove zaštite na radu;

- donosi opće akte iz zaštite na radu,

- prati izvršenje plana i programa oko provođenja propisanih mjera zaštite na radu,

- donosi procjenu rizika,

- utvrđuje izvješće o stanju zaštite na radu i o provođenju mjera zaštite na radu,

- odlučuje o financiranju pojedinih projekata iz zaštite na radu i obavljanja poslova zaštite na radu,

- ugovara usluge sa službama medicine rada radi osiguravanja i ostvarivanja specifične zdravstvene zaštite,

- donosi odluke i rješenja o provedbi odredaba ovog pravilnika i drugih propisa iz zaštite na radu,

- postavlja pisane upute, znakove sigurnosti i znakove opće obavijesti na mjestima i na sredstvima rada te vodi brigu o istima. Ukoliko bi iz nekih od razloga bili uklonjeni sa mjesta postavljanja treba ih zamijeniti drugima,

- zabranjuje rad na neispravnom sredstvu rada te ga proglašava neispravnim dok se ne otklone nedostaci.

Članak 9.

Provođenje zaštite na radu ravnatelj škole može prenijeti u pisanom obliku na svojeg ovlaštenika u okviru njegovog djelokruga rada.

Članak 10.

Poslodavac koji zaštitu na radu provodi djelovanjem ovlaštenika obvezan je ovlastiti ovlaštenika, osobito za to da:

1) radniku koji nije osposobljen za rad na siguran način ne dopusti rad bez nadzora osposobljenog radnika.

2) radniku za kojeg nije na propisani način utvrđeno da ispunjava tražene uvjete, ne dopusti obavljanje poslova s posebnim uvjetima rada, odnosno da radniku koji više ne ispunjava tražene uvjete zabrani da nastavi obavljati poslove s posebnim uvjetima rada.

3) posebno osjetljivim skupinama radnika ne dozvoli da obavljaju poslove koji bi mogli na njih štetno utjecati.

4) isključi iz uporabe radnu opremu koja nije ispravna, odnosno sigurna, kao i osobnu zaštitnu opremu na kojoj nastanu promjene zbog kojih postoje rizici za sigurnost i zdravlje radnika.

5) u suradnji sa stručnjakom za zaštitu na radu osigura evidentiranje svake nezgode i ozljede na radu te svakog slučaja postupanja radnika u skladu s odredbom članka 69. stavaka 3. i 4. Zakona o zaštiti na radu.

6) nadzire da radnici rade u skladu s pravilima zaštite na radu, uputama poslodavca, odnosno proizvođača radne opreme, osobne zaštitne opreme, opasnih kemikalija i bioloških štetnosti te da koriste propisanu osobnu zaštitnu opremu.

7) radniku zabrani rad ako ga obavlja suprotno pravilima zaštite na radu.

8) osigura potreban broj radnika osposobljenih za evakuaciju i spašavanje, za pružanje prve pomoći te da im stavi na raspolaganje svu potrebnu opremu.

9) osigura provođenje zabrane konzumiranja alkohola i sredstva ovisnosti, odnosno da zabrani rad radnicima koji su na radu pod utjecajem alkohola ili drugih sredstava ovisnosti i da ih udalji s mjesta rada.

Članak 11.

(1) Ovlašteniku se moraju osigurati uvjeti za rad te ga se ne smije staviti u nepovoljniji položaj zbog poduzimanja aktivnosti u skladu s pravilima zaštite na radu te postupanja po pravilima struke i danim ovlaštenjima poslodavca.

(2) Pod uvjetima za rad podrazumijevaju se samostalnost ovlaštenika u donošenju i provođenju odluka te samostalnost u raspolaganju sredstvima koja mu je obvezan osigurati poslodavac.

Članak 12.

Stručnjak zaštite na radu odgovoran je za poslove koje obavlja poslodavcu prema odredbama Zakona o zaštiti na radu.

Članak 13.

Osposobljavati se iz zaštite na radu dužni su;

- radnici,

- ravnatelj i ovlaštenici iz područja zaštite na radu,

- povjerenici radnika iz područja zaštite na radu,

- radnici određeni za provedbu evakuacije i spašavanja,

- radnici određeni za pružanje prve pomoći,

- svi radnici za početno gašenje požara.

Članak 14.

Poslodavac je obvezan, na temelju procjene rizika, osposobiti radnika za rad na siguran način, i to:

1) prije početka rada,

2) kod promjena u radnom postupku,

3) kod uvođenja nove radne opreme ili njezine promjene,

4) kod uvođenja nove tehnologije,

5) kod upućivanja radnika na novi posao, odnosno na novo mjesto rada,

6) kod utvrđenog oštećenja zdravlja uzrokovanog opasnostima, štetnostima ili naporima na radu.

Članak 15.

Osposobljavanje iz članka 14. provesti će se na način da se radnika obavijesti o svim činjenicama i okolnostima koje utječu ili bi mogle utjecati na sigurnost i zdravlje radnika (o organizaciji rada, rizicima i načinu izvođenja radnih postupaka i sl.), da se radniku objasni i da se radnika osposobi za praktičnu primjenu mjera zaštite na radu koje je dužan primjenjivati tijekom rada u skladu s procjenom rizika kojima je izložen na radu i u vezi s radom.

Članak 16.

Osposobljavanje za rad na siguran način obvezano je provesti u slučaju promjene, odnosno pojave novih rizika, neovisno o tome je li se s tim u vezi već izmijenila ili dopunila procjena rizika.

Članak 17.

Osposobljavanje radnika, ovlaštenika i povjerenika radnika za zaštitu na radu provodi se tijekom radnog vremena i o trošku poslodavca.

Članak 18.

Osposobljavanje radnika provodi se prema programu osposobljavanja koji se mora temeljiti na procjeni rizika i mora obuhvatiti sve opasnosti, štetnosti odnosno napore utvrđene procjenom rizika te načine otklanjanja istog.

Članak 19.

(1) Kod poslodavca se ustrojava Odbor zaštite na radu (u daljnjem tekstu: Odbor) kao savjetodavno tijelo za unapređivanje zaštite na radu.

(2) Odbor čine poslodavac ili njegov ovlaštenik, stručnjak zaštite na radu koji obavlja poslove zaštite na radu kod poslodavca, specijalist medicine rada izabran u skladu s posebnim propisom te povjerenik radnika za zaštitu na radu ili njihov koordinator. Predsjednik odbora je ravnatelj škole ili njegov ovlaštenik.

(3) Odbor imenuje ravnatelj škole pisanom Odlukom.

(4) Odbor se sastaje najmanje jedanput u tri mjeseca i o svojem radu vodi zapisnik. Iznimno u slučaju smrtne, teške ozljede na mjestu rada, utvrđenog slučaja profesionalne bolesti ili nalaza nadležnog inspektora kojim je utvrđen nedostatak u provedbi zaštite na radu, poslodavac je obvezan sazvati sjednicu u roku od dva radna dana od nastanka ozljede.

Članak 20.

(1) Obveza je poslodavca osigurati da su sva sredstva rada prije upotrebe u ispravnom stanju u smislu primjene pravila zaštite na radu na tim sredstvima.

(2) Pri nabavi sredstava rada ili osobnih zaštitnih sredstava poslodavac treba utvrditi zajedno sa stručnjakom zaštite na radu da li sredstva rada zadovoljavaju pravila zaštite na radu. Priloženim certifikatom dobavljača za osobna zaštitna sredstva kojim se dokazuje ispravnost osobnog zaštitnog sredstva po propisu RH.

(3) Poslodavac je dužan osigurati zdravstvene preglede radnicima, sukladno važećim propisima te provoditi osposobljavanje i provjeru znanja kao i voditi propisane evidencije iz područja zaštite na radu.

Članak 21.

(1) Poslodavac ne smije dopustiti obavljanje poslova s posebnim uvjetima rada radniku koji ne ispunjava uvjete propisane posebnim propisom. Osobu s kojom namjerava sklopiti ugovor o radu za obavljanje poslova s posebnim uvjetima rada, poslodavac upućuje na pregled specijalistu medicine rada, uputnicom koja sadrži podatke o naravi ili vrsti poslova i drugim okolnostima od utjecaja na ocjenu njezine sposobnosti za obavljanje tih poslova i mogućeg utjecaja štetnosti s mjesta rada na zdravlje radnika.

(2) Poslodavac je obvezan radnika koji obavlja poslove s posebnim uvjetima rada ponovno uputiti na pregled prije isteka roka utvrđenog propisom ili kada to ocijeni specijalist medicine rada.

(3) Poslodavac ne smije dozvoliti radniku da obavlja poslove s posebnim uvjetima rada ako ga ponovno ne uputi na pregled u roku u kojem je to bio obvezan učiniti ili ako radnik odbije pristupiti pregledu na koji ga je uputio.

Članak 22.

(1) Poslodavac je obvezan osigurati radnicima usluge medicine rada kako bi se osigurao zdravstveni nadzor primjeren opasnostima, štetnostima i naporima tijekom rada u svrhu očuvanja zdravlja radnika.

(2) Poslodavac ugovara usluge medicine rada sa zdravstvenom ustanovom koja obavlja djelatnost medicine rada, odnosno sa specijalistom medicine rada u privatnoj praksi, u skladu s propisima o zdravstvenoj zaštiti i zdravstvenom osiguranju.

Članak 23.

(1) Posebno osjetljive skupine kojima je obvezno osigurati posebnu zaštitu na radu su maloljetni radnici, trudne radnice, radnice koje su nedavno rodile, radnice koje doje, radnici oboljeli od profesionalne bolesti te radnici kod kojih je utvrđena smanjena i preostala radna sposobnost ili postoji neposredni rizik od smanjenja radne sposobnosti.

(2) Radi provedbe posebne zaštite na radu, poslodavac je obvezan u procjeni rizika naznačiti poslove koji su potencijalno rizični za posebno osjetljive skupine radnika iz stavka 1. ovoga članka.

Članak 24.

(1) Poslodavac je obvezan osigurati posebnu zaštitu na radu maloljetniku radi očuvanja njegovog nesmetanoga duševnog i tjelesnog razvoja.

(2) Maloljetnik ne smije obavljati poslove s posebnim uvjetima rada, osim maloljetnika koji je završio stručno srednjoškolsko obrazovanje za te poslove i koji ispunjava ostale propisane uvjete.

Članak 25.

Trudna radnica i radnica koja doji ne smije obavljati poslove gdje je izložena višim od propisanih fizikalnih, kemijskih i bioloških štetnosti na radu ili u vezi s radom.

Članak 26.

(1) Mjesta rada koja se koriste u svakom trenutku moraju biti sigurna, održavana, prilagođena za rad i u ispravnom stanju, u skladu s pravilima zaštite na radu.

(2) Poslodavac je obvezan prestati s radom u građevinama namijenjenima za rad na kojima nastanu promjene zbog kojih postoji opasnost za sigurnost i zdravlje radnika.

(3) Sredstva rada i osobna zaštitna oprema koja se koriste moraju biti u svakom trenutku sigurna, održavana, prilagođena za rad i u ispravnom stanju te da se koriste u skladu s pravilima zaštite na radu, tehničkim propisima i uputama proizvođača tako da u vrijeme rada ne ugrožavaju radnike.

(4) Obvezno je isključiti iz uporabe sredstva rada i osobnu zaštitnu opremu na kojoj nastanu promjene zbog kojih postoje rizici za sigurnost i zdravlje radnika.

(5) Kad organizacijskim mjerama, odnosno osnovnim pravilima zaštite na radu nije moguće otkloniti ili u dovoljnoj mjeri ograničiti rizike za sigurnost i zdravlje radnika, obvezno je osigurati odgovarajuću osobnu zaštitnu opremu i osigurati da je radnici koriste na propisani način pri obavljanju poslova.

Članak 27.

(1) Poslodavac je obvezan provoditi Ispitivanje sredstava rada i radnog okoliša u utvrđenim rokovima.

(2) Ispitivanje sredstava rada i radnog okoliša obavljaju radnici stručno osposobljeni za obavljanje tih poslova ili na temelju ugovora stručna organizacija s ovlaštenjem za obavljanje tih poslova.

(3) O ispitanim sredstvima rada i radnom okolišu sastavlja se zapisnik i izdaje svjedodžba koju potpisuje za to određeni ovlaštenik poslodavca, odnosno ovlaštena stručna ustanova.

(4) Ispitana sredstva rada i uređaji koji ne zadovoljavaju osnovna pravila zaštite na radu isključuju se iz pogona sve do njihova osposobljavanja za daljnji rad u smislu primjene pravila zaštite na radu, a u radnom okolišu koji ne zadovoljava osnovna pravila zaštite na radu prekida se rad.

(5) Popis sredstava rada te radnih prostorija i radnih prostora s utvrđenim rokovima pregleda i ispitivanja utvrđuje se procjenom rizika.

Članak 28.

(1) Zabranjeno je koristiti osobno zaštitno sredstvo koje nije izrađeno u skladu s hrvatskim normama, odnosno nije atestirano,

(2) Prilikom uporabe osobnih zaštitnih sredstava radnik se mora držati pravila zaštite na radu, uputa proizvođača te uputa poslodavca. Upute o korištenju osobnih zaštitnih sredstava radniku daje poslodavac.

(3) Ako su upute pisane na stranom jeziku mora se osigurati prijevod na hrvatski jezik.

(4) Radnik se ne smije koristiti osobnim zaštitnim sredstvom koje mu nije povjereno i za korištenje kojeg nije osposobljen.

(5) Radnik je dužan čuvati, održavati i koristiti se osobnim zaštitnim sredstvima sukladno pravilima zaštite na radu.

(6) Radnik ne smije popravljati ili obavljati bilo kakve izmjene na osobnom zaštitnom sredstvu ili zaštitnoj napravi, osim kada je za to osposobljen i ovlašten.

(7) Radnik ne smije odnositi osobna zaštitna sredstva izvan radnih prostorija i prostora, osim radi održavanja čistoće tih sredstava.

(8) Poslodavac je obvezan obavljati preglede, odnosno ispitivanja sredstava rada koja se koriste, radi utvrđivanja jesu li na njima primijenjena pravila zaštite na radu i jesu li zbog nastalih promjena tijekom njihove uporabe ugroženi sigurnost i zdravlje radnika.

(9) Popis radnih mjesta na kojima se koriste osobna zaštitna sredstva utvrđuje se procjenom rizika.

Članak 29.

Poslodavac smije koristiti nadzorne uređaje kao sredstvo zaštite na radu pod uvjetima propisanima č Zakonom o zaštiti na radu.

Članak 30.

(1) Poslodavac je obvezan planirati, pripremati i provoditi radne postupke te razraditi i primjenjivati tehnologiju rada tako da ne ugrožava sigurnost i zdravlje radnika, uvažavajući pri tome najvišu moguću razinu zaštite od rizika na radu i u vezi s radom, u skladu s pravilima zaštite na radu i drugim propisima.

(2) Samo radnici koji su dobili odgovarajuće upute smiju imati pristup mjestima na kojima postoji ozbiljna i specifična opasnost.

Članak 31.

Poslodavac je obvezan ispitivati radni okoliš na mjestu rada kada;

1) radni postupak utječe na temperaturu, vlažnost i brzinu strujanja zraka,

2) u radnom postupku nastaje prašina,

3) u radnom postupku nastaje buka, odnosno vibracije,

4) pri radu koristi, proizvodi ili prerađuje opasne kemikalije,

5) pri radu postoji izloženost opasnim zračenjima,

6) su na radu prisutni rizici od eksplozivne atmosfere,

7) je pri radu potrebno osigurati odgovarajuću rasvjetu u skladu s procjenom rizika.

Članak 32.

Poslodavac je obvezan primjenom manje opasnih i štetnih tehnologija, radnih postupaka i radnih tvari stalno unapređivati zaštitu na radu.

Članak 33.

(1) Opasne kemikalije moraju biti tako pakirane i označene da prilikom njihovog korištenja ne postoji opasnost, odnosno štetnost za zdravlje i sigurnost radnika.

(2) Potrebno je osigurati da za opasne kemikalije radnicima budu dani podaci o opasnostima ili štetnostima u vezi s njihovim korištenjem, kao i o pravilima, odnosno mjerama zaštite na radu.

(3) Kod skladištenja opasnih kemikalija poslodavac je obvezan osigurati primjenu pravila zaštite na radu u skladu sa svojstvima tih kemikalija.

(4) Osigurati da se s ambalažom preostalom nakon korištenja opasnih kemikalija postupa u skladu s pravilima zaštite na radu te da se odlaže u skladu s posebnim propisima.

Članak 34.

(1) Pri korištenju opasnih i štetnih tvari moraju se primijeniti sva pravila zaštite na radu u skladu s drugim propisima i uputama proizvođača te osigurati da su opasne i štetne tvari označene na propisani način.

(2) Sve opasne i štetne tvari koje se koriste ili prerađuju u proizvodnom procesu moraju biti popisane. Popis opasnih tvari utvrđuje se procjenom rizika.

(3)Korištenje opasnih i štetnih tvari, njihovo uskladištenje i odlaganje nadzire poslodavac.

Članak 35.

(1) Poslodavac je obvezan provoditi prevenciju stresa na radu ili u vezi s radom koji je uzrokovan osobito čimbenicima kao što su sadržaj rada, organizacija rada, radno okruženje, loša komunikacija i međuljudski odnosi, kako bi sveo na najmanju mjeru potrebu radnika da svladava poteškoće zbog dugotrajnije izloženosti intenzivnom pritisku te otklonio mogućnost da se umanji radna učinkovitost radnika i pogorša njegovo zdravstveno stanje.

(2) Ako postoje naznake stresa na radu ili u vezi s radom, poslodavac je obvezan posebnu pozornost usmjeriti na;

- organizaciju rada i radnih postupaka (radno vrijeme, stupanj samostalnosti, podudarnost između vještine radnika i potreba posla, radno opterećenje i dr.),

- radne uvjete i okolinu (izloženost radnika i poslodavca nasilnom ponašanju, buku, vrućinu, hladnoću, opasne kemikalije i dr.),

- komunikaciju (neizvjesnost o tome što se očekuje od posla, izgledi za očuvanjem posla ili nadolazeće promjene i sl.),

- subjektivne čimbenike (emocionalni i društveni pritisci, osjećaj nemoći, osjećaj da nema dovoljno podrške i sl.).

Članak 36.

(1) Radnici imaju obvezu postupati u skladu s uputama poslodavca za sprječavanje, uklanjanje ili smanjivanje stresa na radu ili u vezi s radom.

(2) Radnici i njihovi predstavnici imaju obvezu surađivati s poslodavcem radi sprječavanja, uklanjanja ili smanjivanja stresa na radu ili u vezi s radom.

Članak 37.

(1) Na mjestima rada i sredstvima rada obvezno je trajno postaviti sigurnosne znakove na vidljivom mjestu.

(2) Ako sigurnosni znakovi nisu dovoljni za djelotvorno obavješćivanje radnika, obvezno je postaviti pisane obavijesti i upute o uvjetima i načinu korištenja sredstava rada, opasnih kemikalija, bioloških štetnosti te izvora fizikalnih i drugih štetnosti na radu.

Članak 38.

(1) Poslodavac je obvezan poduzeti mjere zaštite od požara i spašavanja radnika, izraditi plan evakuacije i spašavanja, odrediti radnike koji će provoditi mjere te osigurati pozivanje i omogućiti postupanje javnih službi nadležnih za zaštitu od požara i spašavanje, u skladu s posebnim propisima.

(2) Poslodavac je obvezan broj radnika iz stavka 1. ovoga članka, njihovu osposobljenost i potrebnu opremu, utvrditi i osigurati u skladu s propisima koji uređuju zaštitu od požara i spašavanje, ovisno o naravi procesa rada, veličini poslodavca te ukupnom broju radnika.

(3) Poslodavac je u slučaju nastanka neposrednih i značajnih rizika za život i zdravlje radnika obvezan;

- odmah ih obavijestiti o nastalom riziku kojemu jesu ili bi mogli biti izloženi, kao i o mjerama koje jesu ili bi trebale biti provedene, kako bi se spriječio ili umanjio rizik za život i zdravlje,

- poduzeti radnje i dati upute o prestanku rada, odnosno napuštanju mjesta rada i upućivanju na sigurno mjesto,

- organizirati nastavak rada tek nakon otklanjanja rizika,

(4) Poslodavac je obvezan osposobiti radnike da u slučaju nastanka neposrednih i značajnih rizika za život i zdravlje, kojima su izloženi ili bi mogli biti izloženi, a o tome ne mogu obavijestiti odgovornu osobu, mogu samostalno poduzeti mjere i provesti postupke u skladu sa svojim znanjem i raspoloživim tehničkim sredstvima, kako bi rizike otklonili ili smanjili.

Članak 39.

(1) U slučaju iznenadnog događaja koji može ugroziti živote i zdravlje radnika, učenika i drugih osoba, neposredni voditelj evakuacije i spašavanja dužan je organizirati i osigurati evakuaciju i spašavanje iz poslovnih prostora i prostorija.

(2) Obveze iz prethodnog stavka ostvaruju se u skladu s planom evakuacije i spašavanja u slučaju požara, eksplozije, prirodnih nepogoda i drugih pojava koje mogu ugroziti život i zdravlje.

(3) Vježbe evakuacije i spašavanja provode se najmanje svake dvije godine i o tijeku vježbe voditelj evakuacije sastavlja zapisnik o vježbi.

Članak 40.

(1) Poslodavac je obvezan organizirati i osigurati pružanje prve pomoći radnicima i drugim osobama do pružanja hitne medicinske pomoći ili do prijema u zdravstvenu ustanovu te je obvezan omogućiti postupanje javne službe hitne medicinske pomoći.

(2) Poslodavac je dužan, sukladno važećim propisima osposobiti dovoljan broj radnika za pružanje prve pomoći.

(3) U radnom prostoru obvezno je osigurati sredstva i opremu za pružanje prve pomoći, koji uvijek moraju biti dostupni, označeni i zaštićeni od neovlaštenog korištenja.

Članak 41**.**

(1) U slučaju ozljede na radu radnik koji se zatekne na mjestu događaja dužan je o tome hitno izvijestiti radnika osposobljenog i zaduženog za pružanje prve pomoći i ravnatelja.

(2) Osobe iz stavka 1. Ovog člana dužne su bez odgode pristupiti mjestu događaja te;

- ukloniti izvor opasnosti, a ako to nije u mogućnosti evakuirati radnika iz prostora u kojem je nastala ozljeda,

- organizirati pružanje prve pomoći,

- prema potrebi, pozvati hitnu medicinsku pomoć i organizirati prijevoz ozlijeđenog radnika na liječenje u zdravstvenu ustanovu,

- o događaju, naravi ozljede i poduzetim mjerama odmah izvijestiti ravnatelja telefonom odmah, a pismeno u roku od 24 h.

(3) Poslodavac je obvezan obavijestiti tijelo nadležno za inspekcijski nadzor o smrtnoj i teškoj ozljedi nastaloj u prostoriji ili na prostoru u kojem poslodavac obavlja rad. Obavijest je obvezno dostaviti odmah po nastanku ozljede.

Članak 42.

Poslodavac je obvezan voditi propisane evidencije iz zaštite na radu te čuvati isprave i podatke sukladno važećim propisima.

Članak 43.

(1) Poslodavac je obvezan na mjestu rada postaviti na vidljivo mjesto.

- sigurnosne znakove,

- znakove za evakuaciju i spašavanje,

- upute i oznake za rukovanje radnom opremom,

- upute i oznake za rad s opasnim kemikalijama, biološkim štetnostima, izvorima zračenja i drugim izvorima opasnosti i štetnosti.

(2) Poslodavac je obvezan osigurati da radniku budu dostupni;

- procjena rizika za mjesto rada i poslove koji se na njemu obavljaju,

- upute za rad na siguran način za mjesto rada i poslove koji se na njemu obavljaju,

- pisani dokaz o osposobljenosti radnika za rad na siguran način,

- pisani dokaz da radnik udovoljava uvjetima za obavljanje poslova s posebnim uvjetima rada,

- zapisnik o ispitivanju radne opreme, instalacija i radnog okoliša.

Članak 44.

(1) Radi utvrđivanja, odnosno provjere zdravstvene sposobnosti za obavljanje određenih poslova, poslodavac može prije i tijekom radnog odnosa o svom trošku uputiti radnika na zdravstveni pregled.

(2) Prethodni i periodični pregledi i pribavljanje uvjerenja o tome da li osobe koje poslodavac namjerava zaposliti udovoljavaju posebnim uvjetima za rad, odnosno zaposlenje, u skladu s pravilima zaštite na radu i provedbenim propisima kojima se utvrđuju posebni uvjeti za obavljanje određenih poslova, ne smiju biti na trošak radnika.

Članak 45.

Poslodavac je obvezan obavijestiti tijelo nadležno za inspekcijski nadzor o smrtnoj ili teškoj ozljedi nastaloj u prostoriji ili na prostoru u kojem poslodavac obavlja rad.

# III. ZAŠTITA NEPUŠAČA, ZABRANA PIJENJA ALKOHOLA I UZIMANJA DRUGIH

#  SREDSTAVA OVISNOSTI

Članak 46.

U školskim prostorijama i okolišu zabranjena je uporaba duhanskih proizvoda.

Članak 47.

(1) Radnik u vrijeme rada ne smije biti pod utjecajem alkohola i drugih sredstava ovisnosti niti ih smije unositi na mjesto rada.

(2) Smatrat će se da je radnik pod utjecajem alkohola ako u krvi ima alkohola više od 0,0 g/kg, odnosno više od 0,0 miligrama u litri izdahnutog zraka, odnosno u krvi ima višu koncentraciju alkohola od koncentracije dozvoljene procjenom rizika poslova koje taj radnik obavlja.

Članak 48.

(1) Provjera je li radnik pod utjecajem alkohola ili drugih sredstava ovisnosti obavlja se alkometrom ili drugim prikladnim uređajem, postupkom ili sredstvom.

(2) Ako radnik odbije pristupiti provjeri, smatra se da je pod utjecajem alkohola ili drugih sredstava ovisnosti.

(3) Poslodavac je obvezan udaljiti s mjesta rada radnika koji je pod utjecajem alkohola ili drugih sredstava ovisnosti sve dok je pod njihovim utjecajem.

(4) Ako radnik odbija napustiti mjesto rada, radnika će, po pozivu poslodavca, udaljiti nadležna redarstvena služba.

Članak 49.

(1) Zabranjeno je u prostor i prostorije škole unositi alkohola i drugih sredstava ovisnosti.

(2) Zabranu unošenja navedenih sredstava nadzire ravnatelj odnosno njegov ovlaštenik.

(3) Provjeru alkoholiziranosti i prepoznavanje simptoma uzimanja drugih sredstava ovisnosti obavlja ravnatelj,odnosno radnik koji je osposobljen i ovlašten za obavljanje tih poslova.

(4) Osposobljavanje provodi stručnjak za poslove zaštite na radu, odnosno za to ovlaštena osoba ili, ako to ravnatelj odredi, stručni radnik zdravstvene ustanove.

(5) Ravnatelj, odnosno njegov ovlaštenik zaduženi su za nabavu i čuvanje kompleta pribora odnosno uređaja za provjeru alkoholiziranosti radnika.

Članak 50.

Poslodavac je obvezan voditi evidencije o ozljedama na radu, profesionalnim bolestima i nezgodama na radu, čuvati isprave te davati obavijesti i podatke sukladno važećim propisima.

**IV. OBVEZE I PRAVA RADNIKA**

Članak 51.

Radnik je obvezan osposobljavati se za rad na siguran način kada ga na osposobljavanje uputi poslodavac.

Članak 52.

(1) Radnik je obvezan i odgovoran obavljati poslove dužnom pažnjom te pri tome voditi računa o svojoj sigurnosti i zaštiti zdravlja, kao i sigurnosti i zaštiti zdravlja ostalih radnika, koje mogu ugroziti njegovi postupci ili propusti na radu.

(2) Smatra se da radnik radi dužnom pažnjom kada poslove obavlja u skladu sa znanjima i vještinama koje je stekao tijekom osposobljavanja za rad na siguran način te kada radi po uputama poslodavca, odnosno njegovog ovlaštenika, tako da:

1) prije početka rada pregleda mjesto rada te o uočenim nedostacima izvijesti poslodavca ili njegovog ovlaštenika,

2) pravilno koristi sredstva rada,

3) pravilno koristi propisanu osobnu zaštitnu opremu, koju je nakon korištenja obvezan vratiti na za to određeno mjesto,

4) pravilno koristi i samovoljno ne isključuje, ne vrši preinake i ne uklanja zaštite na sredstvima rada,

5) odmah obavijesti poslodavca, njegovog ovlaštenika, stručnjaka zaštite na radu ili povjerenika radnika za zaštitu na radu o svakoj situaciji koju smatra značajnim i izravnim rizikom za sigurnost i zdravlje, o nepostojanju ili nedostatku uputa za takvu situaciju, kao i o bilo kojem uočenom nedostatku u organiziranju i provedbi zaštite na radu,

6) posao obavlja u skladu s pravilima zaštite na radu, pravilima struke te pisanim uputama poslodavca,

7) prije odlaska s mjesta rada ostavi sredstva rada koja je koristio u takvom stanju da ne ugrožavaju ostale radnike ili sredstva rada,

8) surađuje s poslodavcem, njegovim ovlaštenikom, stručnjakom zaštite na radu, specijalistom medicine rada i povjerenikom radnika za zaštitu na radu.

Članak 53.

Prava i obveze radnika utvrđena su Zakonom o zaštiti na radu, Zakonom o radu i ovim pravilnikom.

Radnik čini težu povredu radne obveze ako;

- ne izvršava dužnosti iz zaštite na radu propisane zakonom, pod zakonskim aktima, tehničkim normama, kolektivnim ugovorom, ugovorom o radu i odredbama ovog pravilnika,

- poslove radnog mjesta ne obavlja s dužnom pozornošću i ako ih obavlja suprotno pravilima zaštite na radu,

- ne pristupi obrazovanju i osposobljavanju za samostalan rad na siguran način ili ne pristupi provjeri znanja za samostalan rad na siguran način,

- propusti ili odbije raditi pod nadzorom radnika osposobljenog za rad na siguran način dok uspješno ne obavi provjeru svoje osposobljenosti za rad na siguran način,

- odbije prihvatiti raspored na drugo radno mjesto za koje se može osposobiti za samostalan rad na siguran način, ako u tri pokušaja nije zadovoljio na provjeri osposobljenosti za rad na siguran način,

- odbije napustiti mjesto rada kada to od njega traži ovlaštenik radi sigurnosti i zaštite zdravlja,

- ne prekine rad kada su mu izravno ugroženi život i zdravlje, zato što nisu primijenjena pravila zaštite na radu,

- ne obavi pravodobno liječnički pregled na koji ga uputi odgovorni ovlaštenik ili nadležna služba,

- radeći suprotno pravilima zaštite na radu ugrozi sigurnost i zdravlje drugih radnika,

- ne koristi se osobnim zaštitnim sredstvima ili zaštitnim napravama,

- ne koristi se osobnim zaštitnim sredstvima na način utvrđen ovim Pravilnikom;

- ako skine zaštitne naprave sa sredstva rada,

- ako ošteti ili ukloni oznake upozorenja ili uputa iz zaštite na radu,

- odbije udaljiti se s mjesta rada ili iz ustanove kada je zatečen da radi pod utjecajem alkohola ili drugih sredstava ovisnosti,

- odbije pristupiti provjeri zdravstvene sposobnosti ili provjeri da li radi pod utjecajem alkohola,

- tijekom rada konzumira alkoholna pića ili druga sredstva ovisnosti ili ih nosi u prostore i prostorije poslodavca,

- krši zabranu pušenja.

Članak 54.

(1) Radnik je obvezan surađivati s poslodavcem, njegovim ovlaštenikom, stručnjakom zaštite na radu, povjerenikom radnika za zaštitu na radu i specijalistom medicine rada u rješavanju svih pitanja zaštite na radu, osobito dok se ne osigura da radni okoliš i uvjeti rada ne predstavljaju rizik za sigurnost i zdravlje te dok se u cijelosti ne postigne zaštita na radu u skladu sa zahtjevima tijela nadležnih za nadzor provedbe zaštite na radu.

(2) Radnik mora odmah izvijestiti poslodavca, njegovog ovlaštenika, stručnjaka za zaštitu na radu ili povjerenika za zaštitu na radu o svakoj činjenici za koju smatra da predstavlja neposredni rizik za sigurnost i zdravlje, kao i o svakom drugom nedostatku u sustavu zaštite na radu.

(3) Radnik ima pravo odbiti raditi i napustiti mjesto rada ako mu izravno prijeti rizik za život i zdravlje, sve dok poslodavac ne poduzme korektivne mjere te zbog takvog postupanja ne smije trpjeti štetne posljedice.

(4) Za vrijeme dok ne radi zbog izbjegavanja izloženosti izravnom i ozbiljnom riziku za život i zdravlje, radnik ima pravo na plaću i druga prava iz radnog odnosa u skladu s općim propisom o radu.

Članak 55.

Za povrede radnih obveza iz prethodnog članka radniku se može otkazati ugovor o radu.

**V. POVJERENIK RADNIKA ZA ZAŠTITU NA RADU**

Članak 56.

(1) Kod poslodavca radnici između sebe mogu birati povjerenika radnika za zaštitu na radu.

(2) Izbor povjerenika radnika za zaštitu na radu provodi se u skladu s odredbama općeg propisa o radu kojim su uređena pitanja izbora radničkog vijeća.

(3) Ako je prema propisanim kriterijima kod poslodavca izabrano više povjerenika, oni između sebe biraju svoga koordinatora.

Članak 57.

(1) Povjerenik radnika za zaštitu na radu obvezan je štititi interese radnika na području zaštite na radu te pratiti primjenu pravila, mjera, postupaka i aktivnosti zaštite na radu.

Povjerenik radnika za zaštitu na radu ima pravo;

1) podnositi poslodavcu prijedloge vezane uz donošenje odluka iz zaštite na radu,

2) zahtijevati od poslodavca da poduzme odgovarajuće mjere u svrhu smanjenja i otklanjanja rizika,

3) podnositi pritužbe tijelima nadležnim za zaštitu na radu,

4) sudjelovati s poslodavcem u planiranju unapređivanja uvjeta rada, uvođenja nove tehnologije, uvođenja novih kemikalija i bioloških štetnosti u radni i proizvodni proces te poticati poslodavca i njegove ovlaštenike na provedbu zaštite na radu,

5) biti obaviješten o svim promjenama koje utječu ili bi mogle utjecati na zaštitu na radu,

6) izvršiti uvid i koristiti dokumentaciju poslodavca iz zaštite na radu,

7) primati primjedbe radnika u vezi s primjenom pravila zaštite na radu te ih prenositi poslodavcu ili njegovom ovlašteniku,

8) izvijestiti nadležnog inspektora i specijalistu medicine rada o svojim zapažanjima, odnosno zapažanjima radnika,

9) prisustvovati inspekcijskim pregledima i očitovati se na činjenično stanje koje utvrdi nadležni inspektor,

10) pozvati nadležnog inspektora, kada ocijeni da su ugroženi sigurnost i zdravlje radnika, a poslodavac propušta ili odbija provoditi potrebnu zaštitu na radu,

11) osposobljavati se za obavljanje poslova povjerenika radnika za zaštitu na radu,

12) stalno proširivati i unapređivati znanje te pratiti i prikupljati obavijesti od važnosti za svoj rad,

13) staviti prigovor na inspekcijski nalaz,

14) svojim djelovanjem poticati radnike na provedbu zaštite na radu,

15) obavješćivati radnike o provedbi zaštite na radu,

(2) Kolektivnim ugovorom mogu se urediti i druga pitanja vezana za rad povjerenika radnika za zaštitu na radu, a mogu se urediti i sporazumom sklopljenim između poslodavca i radničkog vijeća, ako stranke kolektivnog ugovora na to ovlaste stranke sporazuma.

Članak 58.

(1) Poslodavac je obvezan osigurati povjereniku radnika za zaštitu na radu potrebno vrijeme i uvjete za nesmetano obnašanje dužnosti, davati mu sve potrebne obavijesti i omogućiti mu uvid u sve propise i isprave iz zaštite na radu te mu ne smije, tijekom obnašanja dužnosti, bez pristanka radničkog vijeća, odnosno sindikalnog povjerenika koji ima prava i obveze radničkog vijeća, otkazati ugovor o radu, niti ga na drugi način staviti u nepovoljniji položaj u odnosu na njegove dotadašnje uvjete rada i u odnosu na ostale radnike.

(2) Povjereniku radnika za zaštitu na radu poslodavac je obvezan osigurati uvjete za nesmetano obnašanje dužnosti u skladu s općim propisima o radu kojima su propisani uvjeti za rad radničkog vijeća.

(3) Za obnašanje dužnosti povjerenika radnika za zaštitu na radu povjerenik ima pravo na naknadu plaće za najmanje tri sata tjedno, osim ako se kolektivnim ugovorom to pitanje drugačije ne uredi, a bez mogućnosti ustupanja toga prava drugom povjereniku.

# VI. NADZOR

Članak 59.

Nadzor nad provođenjem poslova zaštite na radu obavlja nadležni inspektor na temelju Zakona o zaštiti na radu, a unutarnji nadzor nad primjenom pravila zaštite na radu obavlja se sukladno odredbama ovog pravilnika.

# VII. PRIJELAZNE I ZAVRŠNE ODREDBE

Članak 60.

(1) Ovaj pravilnik stupa na snagu i počinje se primjenjivati osmog dana nakon njegove objave na školskoj oglasnoj ploči.

(2) Pravilnik se po stupanju na snagu objavljuje na školskoj web stranici.

Članak 61.

Stupanjem na ovog pravilnika prestaje važiti Pravilnik o zaštiti na radu KLASA: 012-03/09-01/01,

URBROJ: 2121-14-09-1 od 30.12. 2009.g.

 Predsjednik Školskog Odbora

 Tomislav Milanović, prof.

 OSNOVNA ŠKOLA

JOSIPA ANTUNA ĆOLNIĆA

 ĐAKOVO

KLASA: 011-01/22-01/01

URBROJ: 2121-14-1

Đakovo, 28.lipnja 2022.

Ovaj Pravilnik objavljen je na oglasnoj ploči škole dana 29.lipnja 2022.g. i stupa na snagu dana 8.srpnja 2022. godine.

 Ravnatelj škole

Zvonko Belvanović, prof.